
					  Р Е Ш Е Н И Е   
			                     № РС-КПК-4792-23-113

Днес, 16.09.2024 година, в град София, Комисията за противодействие на корупцията, в състав:
Заместник-председател: Антон Славчев
Член: Антоанета Цонкова
Член: Пламен Йоцов

					У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ-отм.), във връзка с §5, ал.1 от ПЗР на Закона за противодействие на корупцията (ЗПК) и е образувано въз основа на Решение за образуване на производство за конфликт на интереси № КИ-144 от 2023 година по сигнал с вх.№ ЦУ01/4792/2023 г. на КПКОНПИ.
Производството е образувано срещу Иван *** Димитров – председател на КРС.
Съгласно твърденията в сигнала „***“ ЕАД е мрежов оператор по смисъла на Закона за електронните съобщителни мрежи и физическа инфраструктура (ЗЕСМФИ). До каналната мрежа на дружеството, представляваща физическа инфраструктура по смисъла на ЗЕСМФИ, е предоставян достъп за съвместно ползване на 234 оператора. Цената и условията, при които се предоставя достъп до каналната мрежа, се съдържат в Общите условия за достъп до и/или съвместно ползване на пасивна инфраструктура на „***“ ЕАД. Считано от 01.01.2023 г. акционерното дружество е извършило индексация на цените си на основание на официална и публично достъпна информация от Националния статистически институт. 
С Решение № 161/01.06.2023 г. КРС е дала задължителни указания на „***“ ЕАД да прилага цените си за достъп и/или съвместно ползване на пасивната инфраструктура в сила към 31.12.2022 г., както и да не прилага индексация на цените, начислена считано от 01.01.2023 година. Разпоредено е и предварително изпълнение на въпросното решение, което било прецедент в практиката на КРС. 
Твърди се, че „***“ ЕАД също предоставя достъп за съвместно ползване на каналната си мрежа, като прилага по-високи цени за достъп до нея от цените на „***“ ЕАД преди индексацията, а в последните две години „***“ ЕАД е извършило две последователни индексации на цените си, но от страна на КРС не са предприети действия и не са им били давани каквито и да е указания.
Посочено е също, че най-големият ползвател на каналната мрежа на „***“ ЕАД от общо 234 оператора в страната е „***“ ЕАД, което използва около 52 % от капацитета на цялата канална мрежа, което съответства на 51 % от приходите на „***“ ЕАД от ползване на канална мрежа. В тази връзка най-много и най-значими ползи от Решение № 161/01.06.2023 г. на КРС получава именно „***“ ЕАД, тъй като операторът ще спести около 4 000 000 лв. на година чрез дадените от КРС задължителни указания. Според изложеното в сигнала общият обем от всички неплатени суми (в частта на увеличението на цените/извършената индексация) „***“ ЕАД дължи общо 98 % или в абсолютна стойност 330 000 лв. месечно, като е направен извод, че от 234 оператора само за „***“ ЕАД е налице материален интерес от постановеното от КРС решение. Навеждат се съмнения, че всичко това е резултат от оказвано влияние от председателя на КРС Иван Димитров. 
Във връзка с твърденията в сигнала Комисията е изискала и с писмо с рег. № ЦУ01-4950#3/2023 г. на КПК е получила събраните от председателя на Комисията за регулира на съобщенията доказателства, депозирани с писмо, вх. №ЦУ01-4950#1/2023 г. както следва: Заверено копие от административната преписка, послужила за приемане на Решение № 161/01.06.2023 г. на КРС, съдържаща 261 бр. листа, съгласно описа към настоящото писмо; Списък на експертите и служителите на КРС, дали становища и участвали в изготвянето на доклада до Комисията, въз основа на който е взето решението на КРС; Списък на членовете на КРС, участвали при вземане на решението; Заверено копие на Решение № 161/01.06.2023 г. на КРС. 
С писмото на председателя на КРС са представени също така: Искане с вх. № 12-01-20/12.01.2023 г. от „***“ ООД, „***“ ООД, „***” ЕООД и „***“ ООД; Копие от Решение № 25/19.01.2023 г. на КРС; Искане с вх. № 12-03-4/20.01.2023 г. от „***“ АД; Копие от Решение № 34/26.01.2023 г. на КРС; Писмо с изх. № 12-01-20-1/23.01.2023 г„ ведно с обратни разписки; Писмо с вх. № 12-01-42/30.01.2023 г.; Писмо с изх. № 12-01-20-4/02.02.2023 г„ ведно с обратни разписки; Писмо с вх. № 12-03-4-1/06.02.2023 г.; Писмо с изх. № 12-03-4-2/08.02.2023 г„ ведно с обратна разписка; Писмо с вх. № 12-03-7/14.02.2023 г.; Искане с вх. № 12-03-6/14.02.2023 г. от„***“ ЕАД; Копие от Решение № 58/23.02.2023 г. на КРС; Писмо с изх. № 12-03-6-1/28.02.2023 г„ ведно с обратни разписки; Писмо с вх. № 12-03-7-1/01.03.2023 г.; Писмо с вх. № 12-03-12/09.03.2023 г.; Искане с вх. № 12-03-13/13.03.2023 г. от „***“ ЕАД; Копие от Решение № 80/ 16.03.2023 г. на КРС; Писмо с изх. № 12-01-20-5/21.03.2023 г„ ведно с обратни разписки; Писмо с вх. № 12-03-17/29.03.2023 г.; Писмо с изх. № 12-01-20-6/04.04.2023 г„ ведно с обратни разписки; Писмо с вх. № 12-01-20-7/11.04.2023 г.; Писмо с вх. № 10-00-188/21.04.2023 г.; Писмо с вх. № 12-03-18/21.04.2023 г.; Писмо с вх. № 10-01-41/16.05.2023 г.; Писмо с вх. № 12-03-6-2/17.05.2023 г.; Писмо с вх. № 12-03-6-2/17.05.2023 г.; Доклад с изх. № Pel-253/17.05.2023 г. на специализираната комисия, определена с решение № 25/19.01.2023 г. на КРС; Копие от Решение № 151/17.05.2023 г. на КРС; Писмо с изх. № 12-01-20-8/22.05.2023 г., ведно с обратни разписки; Доклад с изх. № Pel-272/31.05.2023 г. на специализираната комисия, определена с Решение № 25/19.01.2023 г. на КРС; Заверено копие от Решение № 161/01.06.2023 г., ведно с протокола от проведеното заседание; Списък на всички експерти и служители на КРС, дали становища и участвали в изготвянето на доклада до Комисията, въз основа на който е било взето решението на КРС; Списък на членовете на КРС, участвали при вземането на решението; Писмо с вх. № 12-03-19/24.04.2023 г. от *** - съдържащо ТЪРГОВСКА ТАЙНА.
От изпълнителния директор на „***“ (***) са изискани и с писмо, вх. №КПК-1422-1/02.02.2024 г. от старши директор "Правна и регулаторна политика" на „***“ ЕАД са предоставени документи и информация, според която в изпълнение на изискванията на Закона за електронните съобщителни мрежи и физическа инфраструктура (ЗЕСМФИ), *** е публикувало Общи условия и съответните специфични приложения към тях. В допълнение към писмото са приложени и копия от договори с клиенти на *** за услугата, сключени през периода 2021 г. 2022 г. и 2023 г., както и няколко фактури към тези договори.
Служебно са извършени справки в НБД „Население“, в Търговски регистър и регистър на юридическите лица с нестопанска цел (ТРРЮЛНЦ), на електронната страница на Комисията за регулиране на съобщенията (КРС), на електронните страници на „***“ ЕАД и „***“ ЕАД, в Регистъра на лицата, заемащи висши публични длъжности на КПК - за подадените от Иван Димитров декларации по чл.35, ал.1, т.2 от ЗПКОНПИ (отм.). С писмо, вътр. рег. № КПК-857/18.01.2024 г. на КПК от директора на СД „Противодействие на корупцията“ са представени 6 броя сведения.
Иван Димитров, в качеството му на председател на Комисията за регулиране на съобщенията и в това му качество лице, заемащо висша/публична длъжност по чл.6, ал.1, т.9 от ЗПК, е поканен на изслушване пред КПК във връзка с образуваното срещу него производство за установяване на конфликт на интереси на 08.04.2024 г. от  11:15 ч. Димитров се яви лично и е изслушан по реда на чл. 90, ал. 5 от ЗПК, по т.4 от дневния ред на заседанието на Комисията, проведено на 08.04.2024 г.
По време на изслушването, обективирано в Протокол №35 от 08.04.2024 г., с вътр. № КПК-РД-04-58/16.04.2024 г. на КПК, Иван Димитров заявява, че като председател на КРС и като лице, заемащо публична длъжност, не е оказвал влияние в работата на специализираната комисия и на органите, които са взели решението. От гледна точка на изложената фактология смята, че е редно да се внесе яснота и да направи малки корекции. Комисията за регулиране на съобщенията е независим регулаторен орган в областта на електронните съобщения и пощенските услуги. Като независим орган, Комисията приема регулаторни решения с налагане на задължения на предприятията с голям дял, и не толкова голям дял на пазара, или решава спорове между предприятията при постъпване на заявления. Целта е да не се допуска създаване на предприятия със значително въздействие на пазара, което да доведе до нарушаване на принципите на свободната конкуренция. Това правомощие е едно от основните на Комисията за регулиране на съобщенията. При вземане на такива решения обикновено се засягат икономически интереси и това е ясно за всички, тъй като целта на решенията е да не се достига до диктуване на ценови условия от един оператор спрямо другите, които са зависими от неговата инфраструктура. Ето защо, при вземане на такива решения следва внимателно, и на база доказателства, да се обсъдят всички обстоятелства и да се приеме обективно решение, независимо от това дали засяга икономическото състояние и печалбата на някое предприятие. Целта на Комисията е не да следи за запазване на икономическото състояние на предприятията, а да следи за спазване на принципите на конкуренцията.
От гледна точка на конкретния сигнал, събитията започват в първите дни на 2023 г. - тогава, когато дружеството „***“' ЕАД е променило цените за наем на канална мрежа с 25,3%, като тази информация е била налична и е разбрана от заинтересованите страни в първите дни на месец януари. В случая е налице определен пропуск, или недостатък, или нарушение от страна на  дружеството, т.к. е трябвало да следва друг ред за обявяване на промяната в цената. В тази връзка в КРС са постъпили множество сигнали по тази тема - от „***“ ЕАД, от браншови организации, които са с основна насоченост телекомуникационна дейност и предоставяне на такива услуги. Такива са например Националното сдружение на кабелните оператори „***", които представляват „***" ООД, Кабелна телевизия „***", „***" ЕООД, „***"ООД, „***" АД, впоследствие „***" ЕАД. „***" ЕАД също са подали сигнали.
Съгласно Закона за електронните съобщения и физическата инфраструктура, когато се появят такива сигнали, те попадат (разказва хронологията) за обработване в една от дирекциите на Комисията. Тя изготвя доклад и с такъв доклад и решение на колегиалния орган – в случая Решение № 25 от 19 януари 2023 г. на КРС е създадена специализирана комисия. Тази специализирана комисия е във връзка с множеството сигнали за това, че е изменена цената от „***“ ЕАД без да бъде обсъдена преди това с всички останали оператори. На тази основа КРС е длъжна да реагира съгласно Закона за електронните съобщения и физическа инфраструктура (ЗЕСФИ). Създадената специализирана комисия работи самостоятелно и независимо, и след разглеждане на сигнала и направените съответни справки, проверки, анализи, коментари, изготвя доклад. Спорът касае определяне на индексирани цени за достъп и/или съвместно ползване на пасивната инфраструктура на ,.***“ ЕАД, което е предприятие с историческо притежаване на значителна част от инфраструктурата. Според българското законодателство там, където има създадена такава инфраструктура, другите предприятия са длъжни да я използват, когато има свободен капацитет, което създава възможност предприятието да предоставя значителна част от тази канална мрежа за осъществяване на нормалната дейност на останалите предприятия.
Към първоначалното искане са присъединени и други заявители, подали искания с идентичен предмет на по-късен етап, което е допустимо от закона. След събиране на всички доказателства специализираната комисия ги обсъжда на свое заседание с участието на страните в производството. След провеждане на законовата процедура специализираната комисия изготвя и внася в КРС свой доклад, към който прилага събраната в хода на процедурата документация и проект на решение на КРС относно направените искания. 
Димитров подчертава, че специализираната комисия по спора е независима в преценките си и самостоятелно изготвя и предлага своя доклад и предложение с решение на спора на КРС за гласуване. С доклад на тази специализирана комисия, който е с номер РЕ1-272#31 от месец май е внесен и проект на решение, който е представен на КРС. Въз основа на тях и след анализ на преписката, 5-членният състав на КРС, като колективен орган, е приела своето Решение № 161 от 1 юни 2023 г., с което са дадени задължителни указания на „***“ ЕАД и е разпоредено предварително изпълнение на акта. Предварителното изпълнение на подобен акт не е прецедент и може да се направи съответната справка за това, за определени действия, които касаят определена регулаторна дейност. Предварителните изпълнения са със съответната регламентация.
Указанията са в посока, че „***” ЕАД следва да прилага цените си за достъп до и съвместно ползване на пасивната си инфраструктура в сила от 31 декември 2022 г. По същество в тази процедура „***“ ЕАД не може да докаже увеличението на разходите си за канална мрежа, съгласно съществуващата Методика за начин на разпределяне на разходите. Методиката се намира в Министерство на транспорта и съобщенията при определяне на цени за предоставяне на достъп до съвместно ползване на физическа инфраструктура, съгласно Закона за електронните съобщителни мрежи и физическа инфраструктура.
Специализираната комисия нееднократно е изисквала такива доказателства и такива не са представени в срока по закон от предприятието. Липсата на доказателства е абсолютна предпоставка за приемане на решение, което не позволява увеличаване на разходи от страна на „***“ ЕАД. Следва да се има предвид, че ако комисията не извърши такъв анализ и не потърси доказателства, това би могло да доведе до натоварване сметките, както на операторите, така и на крайните потребители. Предварителното изпълнение, което е обжалвано от страна на „***” ЕАД е потвърдено окончателно от ВАС.
С Решение № 161 се е стигнало до това, че на по-късен етап от страна на „***“ ЕАД е извършено увеличение на цените с 18%, но за да се стигне до това увеличение, КРС се е сезирала и след извършен съответен анализ и след като са успяли да докажат определени факти - се е стигнало до такова увеличение.
Това решение от 1 септември, по което Комисията се е сезирала и се е съгласила с предложението на „***” ЕАД, от своя страна е обжалвано от „***“ ЕАД, „***” и от „***“, членове на националното сдружение, като те изразяват своето недоволство и всички подадени сигнали са разгледани и от КРС, и от последващите съдебни инстанции. В решението от 1 септември 2023 г. дружеството е доказало това, което е липсвало в предходния етап, изразили са определени факти и становища, с които доказват съответната необходимост от повишаване на цените. При разглеждане на предоставените материали и предложените проекти на решение, като част от колегиалния колективен орган, той е гласувал в подкрепа на предложението, което е направено от специализираната комисия, тъй като счита, че то отговаря на Закона за електронните съобщителни мрежи и физическа инфраструктура. Също така обяснява, че това решение, с което е продължило обсъждането на цената на канална мрежа, е обжалвано от заинтересованите страни и също не е влязло в сила, като в случая съдът е решил и е отменил предварителното изпълнение, което те са допуснали.
Димитров подчертава, че достъпът до пасивната инфраструктура на „***“ ЕАД е от критично значение за разполагането на електронни съобщителни мрежи. В българското законодателство, когато има изградена канална инфраструктура, всички предприятия са длъжни да я използват и не могат да изграждат паралелна такава, ако не се докаже необходимостта. 
Каналната мрежа е важен елемент дори при предоставяне на мобилни услуги за осъществяване на свързаност на опорната мрежа към базовите станции. В този смисъл повишаването на цените на инфраструктурата притиска конкурентите на „***“ ЕАД да повишават цените си за крайни потребители, за да останат на пазара.
Анализът на пасивната инфраструктура сочи, че предприятията, които използват достъп до каналната мрежа на „***“ ЕАД за разполагане на обществени мрежи, са над 70% от този пазар, като много тях нямат изградена собствена такава. Освен „***“ ЕАД, което е историческото предприятие и притежава по-голямата част от пасивната инфраструктура за телекомуникации – над 5000 км, има и други предприятия, които имат изградена канална мрежа, и те не са малко, но като обем са несравними с „***“ ЕАД. „***“ ЕАД също има канална мрежа, която не е малка - около 700 км. Канална мрежа имат и други предприятия, занимаващи се с подобна дейност - Кабелна телевизия „***“ – Р., Мултимедия „***“, Мултимедия „***“, Мултимедия „С., Д., Р., К.“, „***“ ООД - град С., община С., област В.Т., „***“ В., П., „*** П.“. Това е един неизчерпателен пример. 
КРС разглежда и взема такива решения, когато има подаден сигнал. Тоест, те са разгледали увеличаването на цените на „***“ ЕАД поради причината, че има подадени множество сигнали от заинтересовани страни - в рамките на два месеца - от януари до средата на март 2023 г., в КРС са постъпили 4 искания за даване на задължителни указания и 2 - за доброволно решаване. Никой не е подал сигнал за „***“ ЕАД до този момент, а и след това, за да разгледат и този случай. Ако има сигнал, той ще бъде разгледан и ще бъде взето съответното решение. По подобен начин са разглеждали и други състояния на канална мрежа.
Димитров предоставя информация за цените на едро на канална мрежа, за да може да се оцени какво е влиянието. Така, цената на канална мрежа за достъп се определя на линеен метър и струва от порядъка на 14 стотинки. Цената на достъп до канална мрежа на „***“ ЕАД до 31 декември е 14 стотинки.  Следващото предприятие, което има подобна цена - 15 стотинки е „***“ ЕАД. 16 стотинки е цената на две, три други предприятия. При увеличение от 25,3% на цената на достъп до канална мрежа на „***“ ЕАД същата отива в порядъка на малко повече от 18,5 стотинки. Тоест, това увеличение със сигурност ще окажа влияние върху взаимоотношенията и с другите предприятия. А увеличаването на цените на едно предприятие създава лавинообразен механизъм за увеличаването и на цените на дребно. 
Една от възможностите, която има КРС, когато се появи определена динамика в конкуренцията на едро, е да стартира процедура за анализ на пазара за достъп до пасивна инфраструктура - канална мрежа, която разглежда всички конкуренти за начина, по който могат да се образуват цените. Такава процедура е стартирана през 2023 г., като е публикувана за обществено обсъждане. 
На 15.04.2023 г. Иван Димитров е депозирал в Комисията писмено изложените от него по време на изслушването факти, с писмо вх.№КПК-1422/15.04.2024 г. на КПК, като ги е подкрепил с приложени документи: Заверено копие от Решение № 263/31.08.2023 г. на КРС, съдържащо търговска тайна на стр. от 15 до 17 от Приложението към него, заверено копие от Решение №317/02.11.2023 г. на КРС, заверено копие от Решение № 32/08.02.2024 г. на КРС, копие от писмо с вх.№ 04-10-3-1/01.04.2024 г. на КРС, копие от Определение №8047/21.07.2023 г. по адм.д.№6827/2023 г. по описа на ВАС и копия от призовки по адм.д. №№ 9396/2023, 11727/2023 и 2654/2024 г. 

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от физическо лице с посочени имена, длъжност, адрес и е подписан.
Иван Димитров е назначен за председател на КРС със Заповед № КВ-318 от 22.11.2018 г. на министър-председателя на Република България съгласно Решение № 835 на Министерския съвет от 22.11.2018 г. за срок до 15 януари 2023 година. 
От представените по преписката доказателства се установява:
На 12.01.2023 г. в КРС е постъпило искане, вх.№12-01-20/12.01.2023 г., на основание чл. 82, ал.1 от Закона за електронните съобщителни мрежи и физическа инфраструктура (ЗЕСМФИ), от „***“ ООД, „***“ ООД, ***“ ЕООД и „***“ ООД срещу „***“ ЕАД, относно даване на задължителни указания за уреждане на спор, във връзка с определяне на цени и индексиране на цени за достъп до и/или съвместно ползване на пасивна инфраструктура (подземна канална мрежа), публикувани на интернет-страницата на „***“ ЕАД през м. декември 2022 г. 
Във връзка с постъпилото на 12.01.2023 г. искане, на 19.01.2023 г. КРС приема Решение №25/19.01.2023 г., обективирано в Протокол №06 от същата дата, с което определя специализирана комисия (Специализирана/та комисия), в състав съгласно приложение към решението, със задача специализираната комисия да проведе процедурата по чл.82-84 от ЗЕСМФИ във връзка с постъпило искане с вх. № 12-01-20/12.01.2023 г. от „***“ ООД,  „***“ ООД, ***“ ЕООД и „***“ ООД.
На 20.01.2023 г. в КРС е постъпило искане, вх.№12-03-4/20.01.2023 г. на основание чл. 82, ал.1 от Закона за електронните съобщителни мрежи и физическа инфраструктура (ЗЕСМФИ), от „***“ АД, чрез Сдружение „***“ (БАБТО), с което на основание чл. 81, ал.1, т.1 във връзка с 82, ал.1 от ЗЕСМФИ е отправено искане до КРС за образуване на производство по чл.82 от ЗЕСМФИ за даване на задължителни указания на „***“ ЕАД във връзка с неправомерно изменение на цените за достъп чрез промяна посредством индексация на цените по Приложение № 3 „Ценова листа за ползване на подземна канална мрежа на „***“ (изменението е в сила от 01.01.2023 г.), неразделна част от Общите условия за достъп до и/или съвместно ползване на пасивната инфраструктура (подземна канална мрежа) на „***“ ЕАД.
Във връзка с постъпилото на 20.01.2023 г. искане, на 26.01.2023 г. КРС приема Решение № 34/26.01.2023 г., с което обединява искане с вх.№12-03-4/20.01.2023 г. от „***“ АД с искане с вх.№12-01-20/12.01.2023 г. от „***“ ООД, „***“ ООД, ***“ ЕООД и „***“ ООД, за разглеждане в една процедура от специализираната комисия, определена с Решение №25/20.01.2023 г. на КРС.
На 14.02.2023 г. в КРС е постъпило искане с вх.№12-03-6/14.02.2023 г. от „***“ ЕАД, с което, по повод несъответствие на прилаганите от „***“ ЕАД  цени за ползването на подземната канална мрежа с Методиката по чл.3, ал.5 от ЗЕСМФИ, се иска КРС да инициира процедура по решаване на спор във връзка с прилагането на цените за достъп до физическа инфраструктура.
Във връзка с постъпилото на 14.02.2023 г. искане от „***“ ЕАД, на 23.02.2023 г. КРС приема Решение № 58/23.02.2023 г., с което обединява искане с вх.№12-03-6/14.02.2023 г. от „***“ ЕАД с искания с вх.№12-01-20/12.01.2023 г. и вх.№12-03-4/20.01.2023 г. за разглеждане в една процедура от специализираната комисия, определена с Решение №25/20.01.2023 г. на КРС.
На 13.03.2023 г. в КРС е постъпило искане с вх.№12-03-13/13.03.2023 г. от „***“ ЕАД, за даване на задължителни указания по чл.82, ал.1 във връзка с чл.81, ал.1, т.1 и ал.2 и чл.85 от ЗЕСМФИ на „***“ ЕАД за изменение в посока намаляване на цените, предвидени в Ценовата листа за ползване на подземната канална мрежа.
Във връзка с постъпилото на 13.03.2023 г. искане от „***“ ЕАД, на 16.03.2023 г. КРС приема Решение № 80/16.03.2023 г., с което обединява искане с вх.№12-03-13/13.03.2023 г. от „***“ ЕАД с искания с вх.№12-01-20/12.01.2023 г., вх.№12-03-4/20.01.2023 г. и вх.№12-03-6/14.02.2023 г. за разглеждане в една процедура от специализираната комисия, определена с Решение №25/20.01.2023 г. на КРС.
Специализираната комисия е провела процедура по събиране на доказателства във връзка с постъпилите искания, в това число е изискала становища от „***“ ЕАД по исканията, както и представяне от същото дружество на документи и информация във връзка с тях, Специализираната комисия е провела заседания, на които е обсъдила събраните доказателства. Цялата постъпила информация е обобщена в Доклад на председателя на Специализираната комисия до КРС, изх. №Ре1-253/17.05.2023 г. След подробен анализ на събраните становища, доказателства и документация в хода на процедурата Специализираната комисия е приела, че освен наличието на законова възможност за индексирането на прилаганите от „***“ ЕАД цени, дружеството следва да има обективно основание за такова индексиране с оглед динамиката на финансовите категории приходи и/или разходи за съответната финансова година. В предоставените от „***“ ЕАД доказателства комисията не намира основания за прилагането на индексация на цените на едро в размер на 25,3%, поради липса на доказателства за увеличение на разходите на дружеството. *** не е предоставило доказателства за реално увеличение на разходите си, свързани с дейността по предоставяне на достъп и поддръжка на подземна канална мрежа. Такива не са установени и при анализа на Годишния финансов отчет на дружеството за 2019, 2020 и 2021 финансови години. Видно от публикуваните в Търговски регистър финансови данни, разходите на *** за анализирания период са динамични и не показват еднозначно тенденция на повишаване. Осигуряването на повсеместна свързаност чрез разгръщането на високоскоростни и свръхвисокоскоростни мрежи е основна цел на Закона за електронните съобщения. Като се отчита, че изграждането на пасивната инфраструктура е съществен разходен елемент, необоснованото повишаване на цените за достъп ще оскъпи изграждането на посочените мрежи и съответно осигуряването на свързаност, което ще има негативен ефект и върху крайните ползватели. Във връзка с горното Специализираната комисия счита, че стойността на разходите в представения от *** модел не доказват по безспорен начин необходимостта от индексиране на цените, поради което същото следва да прилага цените за достъп до и/или съвместно ползване на  физическа инфраструктура – канална мрежа в сила до 31.12.2022 г. В тази връзка предлага на КРС да се произнесе, като: 1) приеме резултатите от работата на Специализираната комисия; 2) даде задължителни указания на „***“ ЕАД да прилага цените си за достъп до и/или съвместно ползване на пасивната си инфраструктура в сила към 31.12.2022г.; 3) даде задължителни указания на „***“ ЕАД да не прилага индексацията на цените по т.2, определена съгласно т.4.10 от Общите условия за достъп до и/или съвместно ползване на пасивна инфраструктура, начислена считано от 01.01.2023 г.; 4) възстанови заплатените такси за разглеждане на подадените до КРС искания на съответните оператори; 5) разпореди предварително изпълнение на решението.
На 17.05.2023 г. Комисията за регулиране на съобщенията, на основание чл.85, ал.1, т.2 от ЗЕСМФИ във връзка с отправените искания (посочени по-горе), постановява свое Решение №151 от 17.05.2023 г. с което, след като установява, че за изясняване на всички факти и обстоятелства от значение за случая е необходимо извършването на допълнителни действия по проверка и анализ на фактическата обстановка и изготвянето на нов проект на решение, разпорежда извършването на допълнителни действия по проверка на фактическата обстановка, анализирането й от специализираната комисия, определена с Решение №25 от 19.01.2023 г. на КРС, както и изготвяне на нов проект на решение, като определя срок за това до 18.06.2023 г.
Видно от приложения по преписката Протокол №24 от заседание на КРС от 17.05.2023 г. Иван Димитров е присъствал на заседанието и по т.2 от Раздел „Б“ от дневния ред е гласувал „за“ приемане на Решение №151
Във връзка с дадените с Решение №151/17.05.2023 г. на КРС указания Специализираната комисия е изискала от „***“ ЕАД представяне на допълнителни доказателства и становища, след анализа на които изготвя нов доклад, изх. № Ре1-272/31.05.2023 г. След като приема, че: „***“ ЕАД не е представило доказателства за реално увеличаване на разходите си, свързани с дейността по предоставяне на достъп и поддръжка на подземна канална мрежа; установила е липса на подобна практика за индексация сред останалите участници на пазара, като или не е налична клауза за индексация в техните публични Общи условия или ако има такава, то се прилага само за предходната година; налице е несъответствие на определената индексация с изискванията на чл.3, ал.4 от ЗЕСМФИ и с Методиката; неясен е механизмът за изчисляване на индексацията, с възможност за субективно прилагане от страна на ***, както и критичното значение на достъпа до пасивна инфраструктура (канална мрежа) за развитието на свързаните пазари на дребно и за възможността за предоставяне на услуги на крайните потребители, Специализираната комисия предлага на КРС: 1) да приеме резултатите от работата на Специализираната комисия; 2) да даде задължителни указания на „***“ ЕАД да прилага цените си за достъп до и/или съвместно ползване на пасивната си инфраструктура в сила към 31.12.2022г.; 3) да даде задължителни указания на „***“ ЕАД да не прилага индексацията на цените по т.2, определена съгласно т.4.10 от Общите условия за достъп до и/или съвместно ползване на пасивна инфраструктура, начислена считано от 01.01.2023 г.; 4) да даде задължителни указания на „***“ ЕАД да допълни Механизма за ценообразуване от Общите условия за достъп до и/или съвместно ползване на пасивна инфраструктура, с механизъм за индексация на цените на основание т.4.10 от същите общи условия, който да отчита изменението на разходите в резултат от инфлацията да не допуска възможност за индексиране на период по-дълъг от една година; 5) „***“ ЕАД следва да възстанови заплатените такси за разглеждане на подадените до КРС искания на съответните оператори; 6) да разпореди предварително изпълнение на решението. 
На 01.06.2023 г. Комисията за регулиране на съобщенията, на основание чл.85, ал.1, т.2 от ЗЕСМФИ, е провела заседание, обективирано в Протокол №26 от 01.06.2023 г. По Раздел Б, т.5 от дневния ред на заседанието, с 4 гласа „за“ и 1 „против“ от присъстващите петима членове на комисията, КРС е приела Решение №161 от 01.06.2023 г. по предложението на Специализираната комисия, а именно: 1) приема резултатите от работата на Специализираната комисия; 2) дава задължителни указания на „***“ ЕАД да прилага цените си за достъп до и/или съвместно ползване на пасивната си инфраструктура в сила към 31.12.2022г.; 3) дава задължителни указания на „***“ ЕАД да не прилага индексацията на цените по т.2, определена съгласно т.4.10 от Общите условия за достъп до и/или съвместно ползване на пасивна инфраструктура, начислена считано от 01.01.2023 г.; 4) дава задължителни указания на „***“ ЕАД да допълни Механизма за ценообразуване от Общите условия за достъп до и/или съвместно ползване на пасивна инфраструктура, с механизъм за индексация на цените на основание т.4.10 от същите общи условия, който отчита изменението на разходите в резултат от инфлацията и не допуска възможност за индексиране на период по-дълъг от една година; 5) „***“ ЕАД следва да възстанови заплатените такси за разглеждане на подадените до КРС искания на съответните оператори; 6) разпорежда предварително изпълнение на решението.
С получено от председателя на КРС писмо, с рег. № ЦУ01-4950#3/2023 г. на КПК, същият информира Комисията, че мотивите за разпореждане на предварително изпълнение на акта са подробно обективирани в Решение № 161/01.06.2023 г., като са посочени и правните основания за налагането на предварително изпълнение. Предварителното изпълнение е обжалвано от страна на „***“ ЕАД по реда на Административнопроцесуалния кодекс и същото е окончателно потвърдено с Определение № 8047/21.07.2023 г. на Върховния административен съд по адм. дело 6827/2023 г. по описа на ВАС. Предоставя информация и за това, че в КРС е постъпило писмо с вх. № 10-01-68/01.08.2023 г. от „***“ ЕАД с уведомление за намерение да бъде приложено изменение на цените за достъп до и/или съвместно ползване на пасивна инфраструктура (подземна канална мрежа), считано от 01.09.2023 г. „***“ ЕАД е публикувало измененията на цените, като следва да се отчете, че същите са приблизително с 18 % по-високи спрямо цените,
приложими до 01.01.2023 г. В писмото си предприятието е посочило, че ще се придържа към принципите за определяне на разходите за предоставяне на услугата в съответствие с Методиката за начина за разпределяне на разходите при определяне на цени за предоставяне на достъп до и съвместно ползване на физическа инфраструктура и право на преминаване по Закона за електронните съобщителни мрежи и физическа инфраструктура, отчитайки насоките на КРС в процедурите до момента. Предприятието е потърсило съдействието на КРС по правилното прилагане на ЗЕСМФИ, като е поискало обсъждане на исканото увеличение и е изразило готовност за съдействие и предоставяне на данни. Към момента на изготвяне на писмото е предстояло разглеждане и анализ от страна на КРС с оглед упражняване на регулаторните й правомощия.
Видно от допълнително предоставените от Димитров по преписката доказателства се установява, че с Решение №263 ог 31.08.2023 г. КРС е допуснала увеличение на цените на „***“ ЕАД за достъп до и/или съвместно ползване на пасивната му инфраструктура.   
От получените от „***“ ЕАД с писмо вх.№КПК-1422-1/2024 г. на КПК доказателства се установява, че в изпълнение на изискванията на  Закона за електронните съобщителни мрежи и физическа инфраструктура (ЗЕСМФИ), *** е публикувало Общи условия и съответните специфични приложения към тях: (Приложение 1 - „Технически изисквания“; Приложение 2 - „Образци на заявления“ и Приложение 3 - „Ценова листа“) за предоставяне на достъп до и ползване на физическа инфраструктура през 2019 г., като фактическото предоставяне на услугите за достъп до каналната мрежа на предприятието е започнало през 2020 г. Приложение 2 - „Ценова листа“ съдържа информацията за цените за ползване на пасивната инфраструктура, вкл. тези за достъп до каналната мрежа, както и механизъм на ценообразуването. В уверение на изложеното са приложени и логове, в които се вижда датата на публикуване на документа (Приложение 3 - „Ценова листа“) на интернет страницата на дружеството (Приложение № 1 към писмото) и самото приложение с ценовата листа (Приложение 2 към писмото). Изрично е отбелязано, че цените по Приложение 3 - „Ценова листа“ за ползване на услугата не са променяни от началото на предоставяне на услугата, което е видно и от логовете - файлът не е променян от 10.10.2019 г. От приложените към писмото копия от договори с клиенти на *** за услугата, сключени през периода 2021 г. 2022 г. и 2023 г., както и няколко фактури към тези договори се установява: 1) По силата на сключен през 2021 г. Договор с „***“ ООД, същото ползва 2 989 м. и съответно дължи 448,35 лв. на месец без ДДС (2 989 м х 0.15 лв./м съгласно т.2.2.5 от Ценовата листа = 448,35 лв. без ДДС на месец); 2) По Договор с „***“ АД от 2021 г., същото ползва 54 м. и съответно дължи 8,10 лв. на месец без ДДС (54 м х 0.15 лв./м съгласно т. 2.2.5 от Ценовата листа = 8,10 лв. без ДДС на месец); 3) По Договор с “***“ ООД от 2023 г., дружеството ползва 1886 м. и съответно дължи 264,04 лв. на месец без ДДС (1886 м х 0.14 лв./м съгласно т.2.2.5 от Ценовата листа = 264,04 лв. без ДДС на месец).
От справки в НБД „Население“ не се установява родство между Иван Димитров, от една страна и всяко от лицата – представляващи дружествата „***“ ЕАД, „***“ ЕАД, „***“ ООД, „***“ ООД, „***” ЕООД, „***“ ООД и „***“ АД.
Видно от справка по име и единен граждански номер на Иван Димитров в ТРРЮЛНЦ не се установява същият да е бил или да е съдружник или член на управителен или контролен орган на някое от посочените по-горе дружества.

Въз основа на така изяснената фактическа обстановка, комисията установи  следното от правна страна:

За да е осъществен конфликт на интереси по смисъла на чл. 52 от ЗПКОНПИ (отм.), респективно чл. 70 от Закона за противодействие на корупцията (ЗПК), обнародван в ДВ, бр.86 от 06.10.2023 г. и в сила от същата дата, трябва да са налице три кумулативни предпоставки: лице, заемащо висша публична длъжност, респективно публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ (отм.), съответно в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо висша публична длъжност/ респективно публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари, парични средства или в имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие. 
Като председател на КРС Иван *** Димитров попада в кръга на лицата, заемащи висша публична длъжност по смисъла на чл. 6, ал. 1, т. 9 от ЗПКОНПИ (отм.), съответно по чл.6, ал.1, т.9 от ЗПК, с оглед но което КПК е компетентна да разгледа подадения сигнал.
При наличието на този първи елемент от състава на конфликта на интереси, определящо за съществуването на такъв в конкретния случай е упражняването на правомощия по служба от страна на лицето, заемащо висша публична длъжност и частен интерес, при наличието на който следва да е станало това.
Комисията за регулиране на съобщенията (КРС/Комисията) е специализиран независим регулаторен орган в областта на електронните съобщения и пощенските услуги. Съгласно чл. 22, ал. 1 от Закона за електронните съобщения (ЗЕС), Комисията е колегиален орган, който се състои от петима членове, включително председател и заместник- председател.
При осъществяване на своите правомощия Комисията се произнася с мотивирани решения, които подлежат на обжалване пред съответния съд по реда на Административнопроцесуалния кодекс. Решенията се приемат с обикновено мнозинство от членовете на комисията. Всеки член на Комисията гласува самостоятелно, независимо, безпристрастно, обективно и информирано.
Комисията може да включва в решенията си разпореждане за предварително изпълнение при условията на чл. 60 от Административнопроцесуалния кодекс.
Комисията в своята дейност се подпомага от администрация. Специализираната администрация подпомага дейността на Комисията във връзка с изпълнение на правомощията й, като изготвя и внася на заседание на Комисията материали с предложение/я за вземане на решение/я от членовете на Комисията.
Едно от основните правомощия на КРС е свързано с приемане на регулаторни решения, свързани с налагане на задължения по реда на чл. 151, ал. 1 и чл. 156 от ЗЕС или решаване на спорове между предприятия при постъпване на искания по реда на чл. 56 от ЗЕС или по реда на чл. 82 от Закона за електронните съобщителни мрежи и физическата инфраструктура (ЗЕСМФИ) (обн., ДВ бр.31 от 09.03.2018 г.).
Основно правомощие на КРС е да следи за развитието на конкуренцията при предоставяне на електронни съобщителни мрежи и прилежащи съоръжения. Целта на тази дейност е да не се допуска създаване на предприятие със значително въздействие на пазара, което да доведе до нарушаване на конкуренцията. При упражняване на това правомощие Комисията се произнася с решения. При приемане на такива решения. КРС извършва преценка на всички факти и обстоятелства, вкл. събрани доказателства, с оглед приемане на обективно, правилно и законосъобразно решение.
„***“ ЕАД, ЕИК 831642181, е еднолично акционерно дружество с двустепенна система на управление. Предметът на дейност на дружесгвото е: Изграждане, използване и поддържане на обществени електронни съобщителни мрежи и информационни системи на територията на Република България, както и за предоставяне на електронни съобщителни услуги чрез тях; предоставяне на обществени електронни съобщителни услуги извън територията на Република България; изграждане на частни мрежи; търговска, инженерингова, маркетингова и производствена дейности по осъществяване на електронни съобщения; както и всякакви други дейности, незабранени със закон. По смисъла на §1, т.4 и т.3 от ДР на ЗЕСМФИ.“***“ ЕАД е оператор на електронна съобщителна мрежа и мрежови оператор.
Съгласно чл.15, ал.1 от ЗЕСМФИ мрежовите оператори предоставят на операторите на електронни съобщителни мрежи достъп до и/или съвместно ползване на физическата си инфраструктура, включително до нейните елементи и/или съоръжения, с оглед на разполагане и използване на електронни съобщителни мрежи, при наличие на обосновано искане и при условията на този раздел и актовете по прилагането на закона. Мрежовите оператори предоставят достъп до и/или съвместно ползване на физическата си инфраструктура с писмен договор при предварително оповестени на интернет страницата си прозрачни, пропорционални и справедливи общи условия, включително цена (ал.2).
 От събраните по преписката доказателства се установява, че в изпълнение на своите правомощия по закон Иван Димитров е участвал в заседанието на КРС, обективирано в Протокол № 06 от 19.01.2023 г. и е гласувал за приемането на Решение №25/19.01.2023 г. Със същото решение е определен състава на специализирана комисия, в състав, съгласно приложение към решението и на същата е възложено да проведе процедурата по чл.82-84 от ЗЕСМФИ във връзка с постъпило искане с вх. № 12-01-20/12.01.2023 г. от „***“ ООД, „***“ ООД, ***“ ЕООД и „***“ ООД, относно даване на задължителни указания за уреждане на спор, във връзка с определяне на цени и индексиране на цени за достъп до и/или съвместно ползване на пасивна инфраструктура (подземна канална мрежа), публикувани на интернет-страницата на „***“ ЕАД през м. декември 2022 г. 
Съгласно чл. 84 от ЗЕСМФИ, специализираната комисия трябва да проучи направените искания и становищата на заинтересованите страни, всички приложени към тях доказателства и при необходимост да изиска допълнителни доказателства. След събиране на всички доказателства, специализираната комисия обсъжда искането и събраните доказателства по случая на заседание с участие на страните в производството. След провеждане на законовата процедура, специализираната комисия изготвя и внася пред КРС доклад за извършената работа, който включва анализ и предложение за решение по спора. Към доклада се прилага събраната в хода на процедурата документация и проект на решение на Комисията относно исканията.
Специализираната комисия по спора е независима в преценката си и самостоятелно изготвя и предлага на КРС своя доклад, анализ и предложение за решение по спора, за гласуване и приемане на решение. КРС разглежда доклада, съгласно чл. 85, ал. 1 от ЗЕСМФИ, на първото си заседание след внасянето му, като може: да приеме резултатите от работата на специализираната комисия и да вземе мотивирано решение по постъпилото искане по чл. 82, ал. 1 или да разпореди извършването на допълнителни действия по проверка на фактическата обстановка, анализирането и от специализираната комисия и изготвяне нов проект на решение, като определя срок.
Димитров е участвал и в заседанията на Комисията за регулиране на съобщенията, на които са приети Решение №34/ 26.01.2023 г., Решение №58/23.02.2023 г. и Решение №80/16.03.2023 г., с които за разглеждане в една процедура към посоченото искане с вх. № 12-01-20/12.01.2023 г., са обединени  съответно искания с вх.№12-03-4/20.01.2023 г. от „***“ АД, с вх.№12-03-6/14.02.2023 г. от „***“ ЕАД и с вх.№12-03-13/13.03.2023 г. от „***“ ЕАД от специализираната комисия, определена с Решение №25 от 19.01.2023 г. на КРС (Специализираната комисия).
След проведена процедура по събиране на доказателства във връзка с постъпилите искания Специализираната комисия внася на заседание на КРС доклад с изх. № Pel-253/17.05.2023 г. и предлага на КРС да се произнесе, като: 1) приеме резултатите от работата на Специализираната комисия; 2) даде задължителни указания на „***“ ЕАД да прилага цените си за достъп до и/или съвместно ползване на пасивната си инфраструктура в сила към 31.12.2022г.; 3) даде задължителни указания на „***“ ЕАД да не прилага индексацията на цените по т.2, определена съгласно т.4.10 от Общите условия за достъп до и/или съвместно ползване на пасивна инфраструктура, начислена считано от 01.01.2023 г.; 4) възстанови заплатените такси за разглеждане на подадените до КРС искания на съответните оператори; 5) разпореди предварително изпълнение на решението.
С Решение № 151 от 17.05.2023 г., КРС определя допълнителен срок от един месец, в който да се извършат допълнителни действия по проверка на фактическата обстановка и анализирането й от Специализираната комисия. Наред със събраните в хода на процедурата документи и доказателства, е направена проверка на публикуваните общи условия на мрежовите оператори, предоставящи достъп до физическа инфраструктура - страни по спора и на електроразпределителните дружества, в съответствие със ЗЕСМФИ.
С нов доклад на Специализираната комисия с вх. № Ре 1-272/31.05.2023 г., на КРС са представени резултатите от работата на комисията, ведно с нов проект на решение. Въз основа на тях и след анализ на материалите е прието Решение № 161/01.06.2023 г., с което са дадени задължителни указания на „*** Българи“ ЕАД да допълни Механизма за ценообразуване от Общите условия за достъп до и/или съвместно ползване на пасивна инфраструктура, с механизъм за индексация на цените на основание т. 4.10 от същите общи условия, който да отчита изменението на разходите в резултат от инфлацията и да не допуска възможност за индексиране за период по-дълъг от една година назад. Дадени са задължителни указания на „*** ЕАД да не прилага индексацията на цените, определена от предприятието, а съгласно указанията да прилага цените си за достъп до и/или съвместно ползване на пасивната си инфраструктура в сила към 31.12.2022 г. Разпоредено е и предварително изпълнение на акта.
Допуснатото предварителното изпълнение на Решение № 161/01.06.2023 г. е обжалвано от „***“ ЕАД и потвърдено окончателно с Определение № 8047/21.07.2023 г. по адм. дело № 6827/2023 г. по описа на Върховния административен съд. Съдът е извършил преценка и е приел наличието на обществен интерес от приемането на това решение на Комисията.
Приемането на Решение №161/01.06.2023 г. е в съответствие с разпоредбите на ЗЕС и ЗЕСМФИ. Съгласно чл. 81, ал. 3 от ЗЕСМФИ, при решаване на спор, свързан с физическа инфраструктура, разположена или изградена за нуждите на електронни съобщителни мрежи, Комисията приема решение за решаване на спора в съответствие с целите по чл. 4 от ЗЕС. При приемането на решение се отчитат и целите, регламентирани в чл. 2 от ЗЕСМФИ и Директива 2014/61/ЕС на Европейския парламент и на Съвета относно мерките за намаляване на разходите за разгръщане на високоскоростни електронни съобщителни мрежи.
Като председател и член на Комисията за регулиране на съобщенията, Иван Димитров е упражнил свои правомощия по чл.85, ал.1, т.1 от ЗЕСМФИ, гласувайки „за“ при приемане на Решение №161/01.06.2023 г. на проведеното на 01.06.2023 г. заседание на КРС. 
Димитров е упражнил свои правомощия като председател и член на Комисията за регулиране на съобщенията и при гласуването на Решение №25/19.01.2023 г., Решение №34/ 26.01.2023 г., Решение №58/23.02.2023 г. и Решение №80/16.03.2023 г., с които за разглеждане в една процедура към посоченото искане с вх. № 12-01-20/12.01.2023 г. са обединени искания с вх.№12-03-4/20.01.2023 г., с вх.№12-03-6/14.02.2023 г. и с вх.№12-03-13/13.03.2023 г. от Специализираната комисия, определана с Решение №25 от 19.01.2023 г. на КРС.
Като председател и член на Комисията за регулиране на съобщенията Димитров е гласувал и за предприемане на допълнителни действия от Специализираната комисия с оглед цялостно и задълбочено изследване и изясняване на спора (Решение № 151 от 17.05.2023 г. на КРС), с което е упражнил свои правомощия по чл.85, ал.1, т.2 от ЗЕСМФИ. 
От събраните по преписката доказателства не се установява при упражняване на правомощшята му по служба де е налице частен интерес за Димитров или на свързано с него лице по смисъла на §1, т.15 от ДР на ЗПКОНПИ (отм.), респ. по §1, т.9 от ДР на ЗПК. 
На първо място, от извършените справки в НБД „Население“ и ТРРЮЛНЦ не се установява Димитров да се намира в родствени връзки с някое от лицата, представляващи дружествата – вносители на исканията, по повод на които са приетите от КРС решения-предмет на настоящото производство, нито се установява негово участие по какъвто и да е начин, в т.ч. като член на орган на управление или контрол на някое от тях, което би могло да обоснове наличие на свързаност между Димитров и някое от лицата или дружествата по смисъла на §1, т.15 от ДР на ЗПКОНПИ (отм.), респ. по §1, т.9 от ДР на ЗПК. От друга страна, във всички изброени по-горе случаи Димитров е действал в качеството си на член на колегиален орган, при спазване на съответните нормативни разпоредби, като при нито едно от гласуванията на посочените по-горе решения гласът му не е бил решаващ. 
Твърденията в сигнала, че в последните две години “***“ ЕАД е направило две индексации на цените за предоставяне на достъп до каналната си мрежа, но от страна на КРС не са предприети действия и не са им били давани каквито и да е указания, както и наведените в сигнала съмнения относно поставянето на „***“ ЕАД в по-благоприятно положение спрямо останалите мрежови оператори, не се потвърждават от събраните по преписката доказателства. Установява се, че дружеството е публикувало Общите си условия и цените за предоставяне на достъп до и ползване на физическа инфраструктура през 2019 г., а фактическото предоставяне на услугите за достъп до каналната мрежа на предприятието е започнало през 2020 г., като в твърдяния в сигнала период  цените не са индексирани.  
Гореизложеното налага извода, че са налице два от елементите на състава на конфликт на интереси, а именно: лице заемащо висша/публична длъжност (Иван Дмитров като член и председател на КРС) и упражнени от лицето правомощия по служба (гласуваните от него решения в това му качество). Липсва обаче третият елемент-  частен интерес – негов или на свързано с него лице. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма от ЗПКОНПИ (отм.), съответно от ЗПК, които представляват негова проявна форма и води до липсата на конфликт на интереси.
Събраните по преписката доказателства и направеният анализ на фактите не могат да обусловят извод и за упражнено от страна на Димитров влияние в хипотезата на чл.57 от ЗПКОНПИ (отм.), респективно чл. 75 от ЗПК във връзка с приетите от КРС решения. Според цитираните разпоредби изпълнителното деяние е оказване на влияние върху други органи или лица, като нормата забранява използване на служебното положение за оказване на описаното деяние. В случая обаче, влиянието следва да се разглежда като оказване на определено въздействие от лицето, заемащо висша/ публична длъжност върху друго лице от публичния сектор, с цел постигане на определен резултат в частен интерес. Съществено е оказващият влияние да разполага с лостовете за въздействие върху втория субект, т.е. лицата да се намират в условията на субординация помежду си – подчиненост и съподчиненост, за да е възможно оказването на влияние от по-високостоящия субект на подчинения. 
От събраните по преписката доказателства не се установява Иван Димитров да е използвал служебното си положение или да е упражнил влияние върху експертите, участващи в Специализираната комисия в частен интерес – свой или на свързано с него лице. Доколкото в качеството си на председател на Комисията за регулиране на съобщенията Димитров действа като „пръв сред равни“ по отношение на останалите членове на комисията, той не бикмогъл да упражни влияние и върху останалите членове на КРС, т.к. помежду им липсва субординация.
Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на частен интерес по отношение на Иван Димитров, в качеството му на член и председател на Комисията за регулиране на съобщенията и лице, заемащо публична длъжност по чл.6, ал.1, т.  негов или на свързано с него лице. 
Предвид горното, Комисията за противодействие на корупцията на основание чл. 92, ал. 1 и ал. 2 от ЗПК, във връзка с § 5, ал.1 и § 7, ал. 2 от ПЗР на ЗПК,

					РЕШИ:

НЕ УСТАНОВЯВА конфликт на интереси по отношение на Иван *** Димитров, EГН***, в качеството му на член и председател на Комисията за регулиране на съобщенията във връзка с гласувани Решение №25/19.01.2023 г. Решение №34/ 26.01.2023 г., Решение №58/23.02.2023 г., Решение №80/16.03.2023 г., Решение № 151 от 17.05.2023 г. и Решение №161/01.06.2023 г., поради липса на частен интерес – негов или на свързано с него лице.

Препис от Решението да се изпрати на ***прокуратура, с оглед преценка за реализиране на правомощията ѝ по член 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове.

         
          КОМИСИЯ:

          ЗАМЕСТНИК-ПРЕДСЕДАТЕЛ:………………………….../АНТОН СЛАВЧЕВ /

          ЧЛЕН:…………………..………………………….….../АНТОАНЕТА ЦОНКОВА/

          ЧЛЕН:…………………………....……………...……………..../ПЛАМЕН ЙОЦОВ/




